Муниципальни бюджетни школал хьалхара дешаран учреждени

«Гуьмсан муниципальни к1оштан

Комсомольскера «Берийн беш № 1 «Лучик»

Региональни декъах пайда эца х1оттийна йолу проект «Сан Даймохк – Нохчийчоь!»

Х1оттийнарг: кхетош - кхиорхо Х.М. Баймурадова

Оханан бутт, 2021

**Проектан автор:** кхетош-кхиорхо Баймурадова Хава Магомедовна

**Тоба:** лакхара тоба

**Проектан тайпанаш:** кхоллараллин, ловзаран, довзаран-талламан

**Проектан йохалла:** йоцачу хенан

**Проект д1аяьхьна хан:** 19.04.2021-23.04.2021

**Проектан дакъалацархой:** бераш, дай-наной, кхетош-кхиорхой

**Проектан маь1на:**

Адаман синмехалла кхиорехь коьртаниг культура ю. Тахана вайн г1иллакхаш, 1адаташ ца хууш дуккха а кегирхой бу. Цундела мелла алсам тидам т1е бахийта беза аьлла хета суна берашна вайн культура йовзуьйтуш бечу балхана. Жимачохь дуьйна йовзийта езаш ю шен къоман культура – г1иллакхаш, 1адаташ, ламасташ. Цу т1ехь жигара болх бо берийн бошмашкахь а. Культура 1амаяран хьашташ билгалйохуш «Гуьмсан муниципальни к1оштан школал хьалхара дешаран урхаллин коьрта говзанчас Ж.М. Абдурахмановас «Сан къоман хазна » ц1е йолу программа кхоьллина.

**Проблема:**

Лакхара тобанера берашца болх беш ас билгалдаьккхира церан нохчийн къоман синмехаллех лаьцна долу хаарш к1еззиг хилар. Вайн Даймохк , г1иллакхаш, ламасташ, 1адаташ, турпалхой, ненан маттах лаьцна долу берийн хаарш ч1аг1деш «Сан Даймохк – Нохчийчоь!» ц1е йолу проект д1айолийра ас.

**Коьрта 1алашо:**

Ненан мотт баржабар берашна а, воккхачунна а юкъахь; берашна шен къоман культурин мехалла йовзийтар, цуьнга безам кхиор, пачхьалкх йовзийтар; берийн дай-наношца синлаттам лакхабаккхар цу хаттарехь.

**Проектан 1алашонаш:**

**Берашца:**

**Дешаран 1алашонаш:**

- Берийн ойла т1еерзор нохчийн оьздангаллина, шен махке болу безам кхиор, шен къам , ламасташ, г1иллакхаш дезар кхиор.

**Кхиоран 1алашонаш:**

- Берийн ненан маттахь къамел кхиор;

- Говзалла совъяккхар берийн нохчийн ловзарехь.

**Кхетош-кхиоран:**

- Берашкахь воккханиг ларар кхиор; шен Даймахке болу безам ч1аг1бар; синмехалла кхиор.

**Кхетош-кхиорхошца:**

- Син хьашташ кхиош информационни база кхоллар.

**Дай-наношца:**

- Синлаттам совбаккхар берийн синмехалла кхиорехь.

**Проектан хилам лардар**

**Берийн аг1ор:**

- Берийн нохчийн маттахь долу кхамел шарделла, нохчийн фольклор евзина;

- Шайн мехкан 1алам а, оьздангалла а евзина;

- Берашна син хьашташна мах, майралла, дикалла, доьналла, бакъдерг, къинхьегамна т1ера хилар девзина;

- Берийн эмоциональни кхоче кхиа;

- Кхетошкхиа патриотизман синхаам а, шен махке а, къоме а, 1аламе а болу безам;

**Кхетош - кхиорхочунна аг1ор:**

- Жигархилла лахара г1уллакх;

- Дай-наношца тешаме а, доттаг1аллин а юкъаметтиг ларйар хилла;

- Кхоьллина там баран билламаш дай-наношца.

**Дай-наношна аг1ор:**

- Берийн бешахь долу дахарехь дай-наной т1ахъаьлла хилар кхиа, синлаттам кхид1а а ч1аг1белла.

**Проектан практически маь1на**

Берийн бешар кхетош-кхиорхошна пайда эца таро хилийта тойина йолу методикин коьчалш, лакхарчу тобанехь долу берашна нохчийн къоман синмехаллех долу хаарш ч1аг1деш йолу форманаш а, технологеш а.

**Проектан муьраш:**

**- 1 мур** – кечамбаран (информацин чулацам);

**- 2 мур** – коьртаниг (дакъалацархошца проект д1аяхьар);

**- 3 мур** –– чаккхенан (проектан презентаци).

**Проектан план**

|  |  |  |
| --- | --- | --- |
| Белхан муьраш | Белхан форманаш | Хенаш |
| Берашца беш болу болх | Кхетош-кхиорхошца беш болу болх | Дай-наношца беш болу болх |
| 1.Кечамбаран (информацин гулам) | Г1ирс гулбар: иллюстрацеш, суьрташ,  | Консультаци: «Берийн синмехалла кхиор» | Хаттарийн анкеташ «Берийн бешахь синмехалла кхиор» | 19.04.2021 |
| 2.Коьртаниг (дакъалацархошца проект д1аяхьар)  | Заняти «Сан Даймохк – Нохчийчоь!»Довзар кхиоран заняти «Истанг»Дидактически ловзарш «Нохчийн духарш», «Стоьмаш-хасстоьмаш»,Берашна нохчийн фольклор йовзийтар (чехкааларш, туьйранаш, байташ, дийцарш) Региональни декъах йолу «Вайнехан дахар» ц1е йолу меттиг кечйар(дай-наношца)Проект кхочуш еш хоттийна йолу суьртийн альбом «Сан Даймохк – Нохчийчоь!» | Г1уллакхийн ловзар «Хаарийн б1ов»Говзанчийн-класс: «Лэпбук «Сан Даймохк – Нохчийчоь!» | Берашна нохчийн даарш довзуьйтуш х1оттийна йолу выставкаРегиональни декъах йолу «Вайнехан дахар» ц1е йолу меттиг кечйарКонсультаци: «Берашна ц1ахь синмехалла кхиор»  | 20.04.2021-22.04.2021 |
| 3. Чаккхенан | Проектан жам1 даранпрезентаци ««Сан Даймохк – Нохчийчоь!» | 23.04.2021г.  |

**Проект д1аяхьар:**

1) Проект д1аяьхьна кхаа муьрехь. Цу юкъахь дакъа лаьцнарш: бераш, кхетош- кхиорхой, дай-наной. Проект кхочушъеш методически г1ирс гулбина, региональни декъах йолу «Вайнехан дахар» ц1е йолу меттиг кечйина.

2) Проект юккъехь д1агойту коьрта 1алашонаш а, берашна шайн ненан мотт а, мохк а бовзуьйтуш беш болу болх , церан хенаш лоруш.

3) Проект кхочушъеш д1агайтина долу берийн г1уллакхаш: ловзаран, меттахваларан, коммуникативни, практически, довзаран.

**Проект кхочушъеш берашца бина болх:**

- заняти «Сан Даймохк - Нохчийчоь!»;

- довзар кхиоран заняти «Истанг»;

- лэпбук юкъара дидактически ловзарш «Нохчийн духарш ала», «Стоьмаш-хасстоьмаш»;

- берашна нохчийн фольклор йовзийтар (чехкааларш, туьйранаш, байташ, дийцарш);

- региональни декъах йолу «Вайнехан дахар» ц1е йолу меттиг кечйар (дай-наношца)

- проект кхочушъеш х1оттийна йолу суьртийн альбом «Сан Даймохк – Нохчийчоь!»

**Дай-наношца бина болх:**

Берийн бешахь дай-наношца з1е латтош проект кхочушъеш цара дакъа лецира: «Вайнехан дахар» ц1е йолу меттиг кечъеш а, «Нохчийн даарш» ц1е йолу выставка х1оттаеш а, «Сан Даймохк – Нохчийчоь!» ц1е йолу суьртийн альбом кечъеш а.

**Кхетош - кхиорхошца бина болх:**

- говзанчийн-класс «Лэпбук «Сан Даймохк - Нохчийчоь!»

- г1уллакхийн ловзар «Хаарийн б1ов».

**Проектан жам1 дар:**

*Проект кхочушъеш берийн ненан маттах, махках, 1аламах, культурех, историн сийлаллех лаьцна долу хаарш ч1аг1делла. Шеко йоцуш Даймехкан башхаллаш йовзарца берийн довзаран, интеллектуальни, творчески хаарш совдевлла,Даймахке болу безам кхиа, патриотически дог-ойла ч1аг1ъелла. Иза кхочушхилла берашца а, дай-наношца а, кхетош-кхиорхошца а з1е латтош тайп-тайпана болх бар бахьана долуш.*

*Проектан чаккхенан сурсат хилира «Сан Даймохк -Нохчийчоь!» ц1е йолу суьртийн альбом.*

*Х1окху проектехь хилла болу кхиамаш т1ехь сацам бан ца йоллу со. Кхид1а а берийн дай-наношца з1е латтош болх д1ахьур бу аса, х1унда аьлча кхетош-кхиорхочунна 1алашо ю шен къомана а, махкана а пайдехьа долуш дика адам кхиор.*

**Литературин список**

1. Берийн синмехалла кхиош йолу программа «Сан къоман хазна» (Ж.М. Абдрахманова), 2021.
2. Оьрсийн-нохчийн ораматийн а, дийнатийн а дошам (Ш.И. Абдуразаков), 2016.
3. Берийн бошмашна а, юьхьанцарчу классашна а лерина хрестомати (С.Э. Эдилов), 2018.
4. Берийн довзаран журнал «Бералла» (З. М. Сайдумова), 2021.
5. Издани «Жимачу Альбикийн дийцарш» (З. М. Сайдумова), 2021.

**Проектан приложенеш**

**Лакхарчу тобанера берашна лерина йолу довзаран заняти: «Сан Даймохк - Нохчийчоь»**

**Кечъйинарг:** кхетош-кхиорхоБаймурадова Х.М.

**1алашо:** Къоначу т1аьхьенан Даймахках, столицах долу хаарш к1аргадар, махке, шайн юьрте болу безам ч1аг1бар. Патриотически кхетош-кхиор.

**Гайтаман г1ирс:** Нохчийчоьнан карта, байракх, герб, паччахьан суьрташ, 1аламан суьрташ, аппликацин детальш, клей, салфеткаш, клеенкаш.

**ЗАНЯТИ Д1АЯХЬАР**

**Д1адолор.**

(Хозуьйту Даймехках лаьцна долу илли).

**Кхетош-кхиорхо:**

- Стенах лаьцна ду и илли? (Даймехках лаьцна ду)

**Кхетош-кхиорхо:**

**-**Тахана, бераш, вай стенах лаьцна къамел дийр ду аьлла хета шуна? (Даймахках лаьцна).

**Къамел Даймахкана лерина долу.**

**Кхетош-кхиорхо:**

 **-** Даймохк бохург х1ун ду? (берийн жоьпаш)

**Кхетош-кхиорхо:**

**-**Нийса боху,Даймохк бохург и меттиг ю, вайн дуьненчу девлла йолу, 1аш, дехаш йолу. Оцу юкъа дог1у: хьаннаш, аренаш, хиш. Иза вай дехаш долу мохк бу, х1ара юрт ю. Даймохк бохург да, нана, деда, денана, йиш, ваша, гергара нах 1аш болу меттиг. Тхан берийн беш йолу меттиг ю иза. Генна д1авахча сагатдеш, шен ц1а сахьийзаш йолу меттиг.

Иза уггаре хьоме меттиг ю, иза ду вайн дайша къахьегна долу латта.

-Нийса ду, аша массара нийса жоп делира сан хаттаршна. Даймохк! Иза дешнийн гуламна юкъахь уггаре а деза а, сийлахь а дош ду. Кхо хІума  ду дуьнен чохь  даима  а цхьаьна  хила  дезаш,  вовшех  даьхча  кхоь а леш: Даймохккий, ненан моттий, халккъий.

Даймохк харжа а, хийца а таро йолуш бац. Иза хІора стеган а, къоман а цхьаъ бен хуьлуш бац. И цхьаъ бен боцу Даймохк, йоІ-бІаьрг санна, ларбан,  Іалашбан беза, хІорамма шен са, хаарш, похІма, хьуьнар, доьналла,  говзалла, кхоа а ца деш, дІадала деза.

**Кхетош-кхиорхо:**

**-**Х1инца ладог1а Даймехках лаьцна йолу байте:

-Стенах олу Даймохк ?

Лаьттанах вай баьхначу дайн,

Ненан куьг а лаьцна дог1уш,

Гонд1а долчу 1аламех.

К1ана буьртикех дуьзна долуш

Йийначу шера аренах,

Аьхначу а суьйренах,

Олуш долчу илленах.

**Кхетош-кхиорхо:**

-Бераш, стихотоворенехь авторо стенах олу бах Даймохк?

**Берийн жоьпаш…**

**Кхетош-кхиорхо:**

**-**Бераш, вай дехаш долчу меттиган ц1е х1ун ю? (Комсомольске ю).

-Ткъа вайн мехкан ц1е йоккхур ярий аш? (Нохчийн мохк, Нохчийчоь).

-Вай юрт йоцург кхин ярташ, г1аланаш евзий шуна вайн Нохчийчуьра? (Грознай-г1ала, Гуьмсе-г1ала, Аргун-г1ала, Шела-г1ала, Мартан-г1ала, Нойбера, Ойсхара, Мелч-хи иштта кхин д1а).

**Кхетош-кхиорхо:**

-Хьовсал, (карта гойту телевизор т1аьхь) х1окху карти т1ехь гойтуш йолу меттиг, вайн Нохчийчоь ю.

**Кхетош-кхиорхо:**

- Иза йокха меттиг ю, я жима ю?

**Кхетош-кхиорхо:**

- Вайн Нохчийчоь, кхечу мехкашка хьаьжча, йоккха яц, цхьадолчу картанаш т1ехь гуш а яц, делахь а дуккха хаза меттигаш ю вайн Нохчийчохь. И х1ора меттиг шех лаьцна дийца к1ордор доцуш ю. Лекха лаьмнаш, г1овг1анца охьаоьху чухчарийн хиш, хьаннийн исбаьхьалла – и суьрташ гича, воккхаво вайн иштта меттигаш хиларна, цига кхача боккха лаам хуьлу.

**Кхетош-кхиорхо:**

-Бераш, вайн г1аланех уггаре коьрта г1ала муьлхарг ю, хьан эр дара аш? (Грознай-г1ала)

-Х1унда ю и коьрта г1ала? (Вайн столица ю).

-Шу хиллий цкъа вайн столицехь?

-Дийцийша, уггаре шуна хазахетта меттиг муьлхарг яра Грозный-г1алахь?

**Суьрташка я видеоролике хьовсу Грозный –г1ала т1ехь йолу.**

**Кхетош-кхиорхо:**

-Бераш, шаьш ц1ераш яьхна меттигаш гирий шуна суьрташ т1ехь?

-Уггаре хаза муьлха меттиг хийтира шуна?

-Бераш, вай мехкан дай муьлш бу хаьий шуна? (Вай ду).

-Т1аккха вай даимана вайн мохк ларбан а, и хазбан а, цуьнан сий дан а, цунах дозалла дан а декхарийлахь ду.

**Кхетош-кхиорхо:**

- Вайн массо къаьмнаш 1аш долу, коьртачу Даймахках х1ун олу? ( Россин пачхьалкх.)

**Кхетош-кхиорхо:**

 **-** Дийцал, х1ун хаьа шуна Россин пачхьалкхах лаьцна?

**Берийн жоьпаш:**

-Россия – иза вайн йоккхах йолу пачхьалкх ю, цу чохь ю вайн Нохчийчоь, кхин а шортта Республикаш, г1аланаш, ярташ, хиш, хьаннаш.

Москва иза вайн боккхачу Даймехкан коьрта г1ала ю, аса и йолуш дозалла до.

 «Россия – иза йоккха пачхьалкх ю».

**Сада1аран миноташ**

Оха куьйгаш вовшах туху,

Оха когаш лаьттах туху,

Оха б1аьргаш лап-лап,

Оха белшаш цап-цап,

Тхо д1адоьрзу – тхо схьадоьрзу,

Оха тхайна го ма туьйсу,

Тхо охьа хуьйжу – тхо хьалаг1уьтту,

Оха куьгаш лестадо.

-Бераш, х1инца вай ловзур ду, шун лаьи ловза? Ас шуьга буьрка кхуссур ю «Даймохк х1ун ю….» олуш. Аша буьрка схьа лоцуш, и х1ун ю олу цхьана дешца ( хьуьн, аренаш, стигал, хиш, ц1енощ, урам, да нана, гергарнаш ишта кхи д1а)

**Кхетош-кхиорхо:**

- Бераш, вайн Нохчийн пачхьалкъан дуьххьарлера паччахь мила ву? (суьрташ гойту)

**Берийн жоьпаш:**

- Кадыров Ахьмад-Хьаьжа ву.

**Кхетош-кхиорхо:**

-Нийса боху. Бераш, вайн Даймехкан аренаш т1ехь шуна х1ун го? (телевизор т1ехь д1агойту аренашкахь б1оьвнаш)

**Берийн жоьпаш:**

- Б1оьвнаш го.

**Кхетош-кхиорхо:**

-Нийса боху.

**Аппликаци.**

Бераш, х1инца вайгахь долу 1аламийн суьрташ т1е б1оьвнаш латор ю вай. (Бераша аппликаци йо. Кхетош-кхиорхочо терго йо бераша бечу балхана).

**Жам1 дар:**

**-**Даймахках хуург т1еч1аг1деш ала лаьа, шуна шайн мохк дика бевзаш хилар.

- Алийша, муьлханарг бу шун боккха Даймохк? (Россия)

- Жима Даймохк муьлханарг бу? (Нохчийчоь)

- Нохчийнчоьнан коьрта шахьар муьлханарг ю? (Грозный)

- Дика ду, шуна дика хаьа шайн Даймахках лаьцна. Беза а, бовза а беза шен Даймохк!

**Рефлекси яр.**

- Шуна муха хийтира вай тахана дийцинарг?

- Реза дуй шу шаьш бинчу балхана?

- Шу ца кхетта я хаза ца хетта хумма дарий?

- Дела реза хуьлда шуна массарна!

**Лакхарчу тобанера берийн довзар кхиоран заняти:**

**«Истанг»**

**Кечйинарг:** кхетош-кхиорхо Баймурадова Х.М.

**1алашо**: Берашна хаам балар истанг муха, стенах деш хилла. Берийн дешнийн дошам кхиор, церан исбаьхьаллин чам кхиор.

**Т1едахкарш:**

- Нохчийн халкъан т1амар йовзийтар;

1амо т1амарш яхка цхьаццайолчу х1уманашна т1ехь. - б1аьргийн иралла, ритман синхаам кхиор;

 нохчийн халкъан говзалла йовзийтар;

- берийн фантази а, хаза а, дика а яран ойла кхиор, шаьш йинчу х1умане безам кхиор;

- гондхьарчу 1аламе а, вайнехан исбаьхьаллин говзалле а безам кхиор.

**Коьчал:** сурт (истанг-куз), слайдаш (нохчочун кхерч, истанг, истанган эскиз, нохчийн т1амаран трафареташ, клей, кисточкаш.

**ЗАНЯТИ Д1АЯХЬАР**

(Хезаш бу нохчийн мукъам. Бераш чоьхьадовлу).

**Кхетош-кхиорхо:**

Малхо къагош лаьмнийн баххьаш,

Самукъа тосу вайн даг чу.

Керла денца къобал деш вай

Олу: «Яха, Нохчийчоь!»

-Бераш, стенах лаьцна ю х1ара байт?

**Бераш:**

-Нохчийчоьнах лаьцна ю.

**Кхетош-кхиорхо:**

-Нийса боху. Вай 1аш, дехаш долчу исбаьхьчу махках - Нохчийчоьнах лаьцна ю. Дуккха а дийцина вай цунах лаьцна, цуьнан хазачу 1аламех лаьцна, шортта суьрташка а хьаьвсина, халкъан туьйранаш а дийцина, нохчийн поэтийн байташ а ешна. Делахь а, алссам дийцина вай нохчийн хьалха заман чохь муха 1ийна а, церан дахарх лаьцна а, церан корматаллех лаьцна а. Мичахь хиира вайна и?

**Бераш:**

-Вайн берийн бешара музейхь.

**Кхетош-кхиорхо:**

-Дагадаийтий вай, х1ун олу хьалха заманахь нохчийн чохь 1ийначу х1усамехь? (слайдаш гойту берийнш комментарешца)

**Берийн жоьпаш…..**

**Кхетош-кхиорхо:**

-Нохчочун х1усамехь мебель к1езга хуьлуш хилла. Лаьттахь а, пенаш т1ехь а хилла кузаш-вайнехан чоьнаш къагоран билгало. Иштта хилла б1ег1игех йина х1уманаш. Вайнехан дахарехь цара йоккха меттиг д1алоцу: уьш лелош хилла буха тосуш, т1е тосуш, пенаш кечдеш, чоьнаш йохъеш.

(слайдаш гойту, берийн комментарешца)

Истанг-куз б1ег1игех деш хилла (б1ег1иг-иза уьстаг1ийн батийна т1арг1а бу), цу т1ехь куц доккхуш къорза бустамаш хуьлу.

**Кхетош-кхиорхо: дешнаш т1ехь болх (истанг, б1ег1иг).**

**Кхетош-кхиорхо:**

-Х1ун олу истанг т1ехь йолчу т1амарех?

**Бераш:**

-Нохчийн орнамент.

**Кхетош-кхиорхо:**

-Бераш, хьовсийша суьрта т1е, х1ун беснаш лелийна говзанчо х1ара истанг деш?

**Бераш:**

-Цо лелийна сийна а, баьццара а бос, ткъа ша т1амар ю ц1ечу басахь.

**Кхетош-кхиорхо:**

**-**Муха кхоллалуш хилла и хазалла? Истангаш деш хилла зударша. Цкъа хьалха мустбаллалц т1арг1а хи чохь латтош хилла, т1аккха керчабой, табабой, нийсачу метте баржош хилла, б1ег1иган т1е бустам билархьама. Бустам б1ег1иган т1е а лоций, цуьнан йистошца хадош хилла, цул т1аьхьа схьаяьккхина т1амар кхечу басахь долчу истанган т1е тоьгуш хилла. Иштта бес-бесара т1амарш а йолуш, шиъ истанг хуьлуш хилла.

**Кхетош-кхиорхо:**

**-**Тидам бе, т1амаран башхалла ю: уьш рог1аллехь хийцалуш хилар массо а кузаш а, палсаш а т1ехь.

**Кхетош-кхиорхо:**

**-**Х1ун дагатосу шуна х1ара т1амарш гича? Стенах тера ю уьш?

**Бераш:**

-Уьш тера ю зезагех, лаьмнашшех, шовданан тулг1ех, г1ашшех, сен а, уьстаг1ийн а ма1ашшех.

**Кхетош-кхиорхо:**

-Нийса боху аш, уьш тера ю аш дагар мел динчух.

**Сада1аран минот «Малх»**

*Иштта малх хьалаболу*

*Лекха, лекха, лекха (Куьйгаш хьала а ойий, озало царна т1аьхьа).*

*Сарахь и охьаг1ур бу*

*Лаха, лаха, лаха. (Охьалахлой, куьйгаш лаьтта кхачадо).*

*Ма хаза боьлуш бу*

*Самукъане и малх.*

*Цу маьлхан бухахь тхо*

*Мел ирсе деха. (Т1араш а тухуш, доьлу).*

**Кхетош-кхиорхо:**

**-**Бераш, стоьла улло дуьйлий г1анташ т1е охьаховшийша.

Вай кечбийр бу истанг-куз нохчийн т1амаршца. Х1окху стоьла т1ехь бу бес-бесара кегий-даккхий бустамаш ду. (Берашна т1едуьллу аппликаци «Истанг» кхочушъяр. Кхиархочо берийн г1оьнца къастадо бустамаш, х1оттайо т1амар).

**Кхетош-кхиорхо:**

**-**Хьовсийша суьрта т1е, х1ун ю цунна юккъехь?

**Бераш:**

-Юккъехь коьрта т1амар ю.

**Кхетош-кхиорхо:**

**-**Нийса боху. Дика бераш ду!

(Меллаша хезаш бу вайнехан мукъам. Кхиархочо берашца болх бо нохчийн т1амаршца истанг т1ехь бустам х1оттош, г1о до царна оьшучу барамехь а, басехь а йолу т1амарш харжа. Шаьш бинчу балхе хьовсу баккхийберца).

**Кхетош-кхиорхо:**

-Ма хаза истангаш хили вайн. Хазахийтирий шуна болх беш?

**Бераш:**

- Хийтира!

**Кхетош-кхиорхо:**

-Аш дина истангаш вай дуьллур ду вешан тобанан маьждиге. Реза дуй шу?

**Бераш:**

-Ду.

**Кхетош-кхиорхо:**

**-**Дика хир ду, бераш!

**Рефлексин-жам1а даран мур**

- Стенах лаьцна дийцира вай тахана?

- Стенах тера хета шуна нохчийн т1амаран элементаш?

- Уггаре хаза х1ун хийтира шуна тахана занятехь?

**Кхетош-кхиорхо:**

-Бераш, суна а ч1ог1а хазахийтира вайн заняти. Аш дика болх барна со шуна ч1ог1а реза ю. Баркалла массарна!

**Дидактически ловзар «Стоьмаш- Хасстоьмаш»**

**1алашо:** берашна стоьмийн-хасстоьмийн ц1ерш 1амор нохчийн маттахь; стоьмаш а, хасстоьмаш а къасто 1амор; дагардан 1амор.

Берашна т1едуьллу шина бошхепан чу стоьмаш а, хастоьмаш а ехкар дагар а деш.

Масала: 5 хьач а, 3 наьрс а йилла бошхепан чу.

**Дидактически ловзар** **«Нохчийн духарш ала»**

**1алашо:** духаран элементаш довзийта берашна.

Берана т1едуьллу тайниган т1е х1уманаш йохар. Ша т1еюхучу бедаран ц1е а йоккхуш цо тайниг кечдо.

**Кетош-кхиорхошца йолу консультаци: «Берийн бешахь синмехалла кхиор»**

Кечйинарг: кхетош-кхиорхо Баймурадова Х.М.

*Хьайн самаллийца, ховхаллийца малхах тарлолахь!*

*Нехан сакхташ хьулдеш, буьйсанах тарлолахь!*

*Синмехаллех дуьйцина жовх1аран кочар хилалахь!*

*Деган комаьршалла, синъоьздангалла дистинчу хих хьадийталахь!*

*Оьг1азло эшаеш, лам санна, собаре хилалахь!*

*Хьо ма-варра гайталахь, хьо ма гайттара вахалахь!*

*(М.Айдамирова. Заманан илли).*

Халкъалахь олуш ду: нагахь санна хьан 1алашо шерашна лерина елахь, к1а де, иттаннаш шерашна леринехь, синтарш дег1а, б1еннаш шерашна лерина елахь, бераш кхиаде. Х1окху т1аьхьарчу хенахь вай мелла а херделла аьлча санна хета вайн г1иллакхех. Нохчийн маттахь хаза вистхила а, денош дагардан а, байташ еша а ца хууш, къоман туьйранаш, шира дийцарш, берийн ловзарш ца девзаш муха хир ву жима къонах, ткъа иштта йо1 а? Шен къоман дерг, хилларг муха ду а ца хууш кхиалур дуй техьа т1екхуьу чкъор? Дац. Цундела, вайна хьалха лаьтта коьрта декхар – т1екхуьуш йолу т1аьхье дайн ламасташ лардеш, оьзда, г1иллакхе, ийманехь йолуш кхиор ду.

Ткъа муха кхочушдан деза иза? Дикачу, хьекъалечу, оьздачу масалш т1ехь кхочушдахь, хьийкъина хир бу и «стом».

Стен кхачор ду вай оцу жоьпаллечу декхарехь дикачу кхиамашка? Цхьана х1ума хууш волчу къаночунна т1е, шен цхьа цхьа шо кхаьчна бер а эцна, т1еяхана хилла боху цхьа зуда, цуьнгара хьехарш оьшуш. Беран мел хан ю шена хиъча, хьо нийсса цхьа шо т1аьхьайисна аьлла, д1аяхийтина цо и зуда. Бер кхиъна далале, и жима долуш дуьйна довзийта деза царна дайн оьзда г1иллакхаш, ламасташ, дика г1уллакхаш, ийман, ислам. Кегий долуш дуьйна йовзийта еза синъоьздангаллин мехаллаш. Вайн халкъан кица ду «Серах ца бина х1оз хьокханах балур бац» олуш. Иза тидаме а эцна, хьалха х1оттийна декхар кхочушдарехьа болу болх вовшахтоха беза берийн бошмашкахь а, дешаран хьукматашкахь а. Вон ма лела, оьзда хила деза бахарх тоьаш дац. И бер оцу оьздангаллин гурашна юкъаозарал сов, муха лела веза д1а а гойтуш, масалшца тоьшаллаш далон деза царна. Ткъа уьш дахарехь хилла ца 1аш, вуно дукха дубарта кхоллараллехь, исбаьхьаллин произведенеш т1ехь.

Уггар хьалха берийн бошмашкахь йовзийта еза царна халкъан оьздангаллехь юьзна йолу барта кхолларалла, иштта шайн говзаллица, исбаьхьаллица кхочушхилла евлла яздархойн говзарш а, т1аккха и болх уьш, бераш, школе деша даьхкича, т1етт1а алсамбоккхуш, кхид1а а хьош.

 **Г1уллакхийн ловзар: «Хаарийн б1ов»**

Кечдинарг: кхетош-кхиорхо Баймурадова Х.М.

1алашо: кхетош-кхиорхойн г1иллакх-оьздангаллех болу кхетам к1аргбар, нанас марзбина мотт а, матто хазбина Даймохк а, г1иллакхе, оьзда хиларца 1алашбан марздар. Меттан сий а, дозалла а дан дезар хаийтар, матте болу безам т1еч1аг1бар.

ШЕН НЕНАН МОТТ ХАЛКЪО,

СИЙ ОЙБУШ 1АЛАШБАХЬ,

ЦУ ХАЛКЪАН ПАРГ1АТО

ЦХЬАММО А ХЬОШУР ЯЦ.

М.МАМАКАЕВ

**Салам – маршалла**

Даймехкан курачу цу лаьмнийн баххьашкара – кураллех дуьзна.

Даймехкан шийлачу шовданийн хишкара ц1еналлех дуьзна.

Даймехкан башхачу 1аламан исбаьхьчу юьхь т1ера – хазаллех дуьзна.

Дикачу дас – нанас вайнехан 1адатехь кхиийначу т1аьхьенан оьздачу, маьршачу доьзалан ц1ерах.

Къоман юьхь – сий лардеш, цхьа оьзда кхиинчу вайнехан дикачу мехкарийн – йижарийн ц1арах.

Даймохк безар, жимчохь дуьйна, дагах, дег1ах, т1амарх доьлла.

Махкан хьаналла, тешаме кхиъначу, яхь йолчу вайн к1ентийн – къонахойн, оьздачу мехкарийн ц1арах шуьга ду, доттаг1ий, Салам – Маршалла!!!

**Д1ахьушверг:** - Де дика хуьлда шун, лераме белхан накъостий ! Дуьненчохь дуккха ду къаьмнаш, х1ора къоман а бу шен мотт. 1аламат мехала а, деза а г1уллакх ду шен ненан мотт безар. Муьлхачу къоман меттанаш санна доккха маь1на долуш бу вайн нохчийн мотт. Цу хьокъехь 25 апрель ненан метан деза ду аьлла билгалдаьккхина ду

Массо а стаг, муьлхачу къоман велахь а, шеен ненан маттаца кхуьу. Мотт а, къам а цхьана доьзна ду, х1унда аьлча къам ца хилча, мотт хир бац, ткъа «Нохчо ву со» - бахарх тоьаш дац, хьайн ненан мотт бийца хьо хууш вацахь. Ненан метан шеен чуьра дуьйна дан деза сий. Иштта бийца а беза. «Мотт – иза къоман са а, адамаллин куьзга а ду». Цуьнца доьзна ду халкъан дерриге а дахар.

Ткъа тахана, лераме белхан накъостий, вай меттан хаарш а зуьйш д1ахьура бу вай «Хаарийн б1ов» ц1е йолу къовсам.

Таханлерачу вайн къовсамехь дакъалоцуш кхетош-кхиорхойн 2 тоба ю.

Вайн къовсадалар д1адуьйладалале х1ора тобано билгалвоккху шайн тхьамда а, бовзуьйту шайн кхайкхам.

Тергамхоша мах хадор

**1.Рогlера го**

Тобанийн ц1ераш, декъашхой, кхайкхам бовзийтар.

**2. Рог1ера го**

Х1ора тобане цхьацца цитата ялаяйта ненан маттах лаьцна.

**3. Рог1ера го**

Нохчийн маттахь нохчийн синмехаллех лаьцна цхьацца байт ешар.

**4.Рогlера го. Кица чекхдаккха.**

Кицанаш – кхетам луш долу доций аларш ду. Цара гойту адамийн хьекъал а, дахаран бакъдерг а. Адамийн дахарехь зеделларг довзуьйтуш а, гойтуш а кхоьллина халкъо кицанаш. Кицанаша дуьйцу адамо шен дахарехь тидаме эцна, ойлайина, цуьнан лаам хилла г1уллакхКицанаш тайп-тайпана хуьлу: Даймахках а, къинхьегамах а, доттаг1аллех а, дахарантайп - тайпанчухиламех а, зеделлачу а, дикачу а, вочу а адамехлаьцна а.

**Хьалхара тоба.**

**Совг1атана беллачу динна *(****бага ма хьежа****).***

**Яьсса х1ума (***ч1ог1а ека***).**

**Туьр –тоьпан чов йоьрзуш ю,(***метан чов йоьрзуш яц***).**

**Шолг1а тоба.**

**Сихалло - садаьккхина,** *(собаро – лам* баьккхина**).**

**Доттаг1а шираниг тоьлу, (***керт – керланиг тоьлу***).**

**Аьхка мало – (***1ай хало)***.**

**5. Рог1ера го. «Хlетал – металш»**

Дуккха а б1ешераш хьалха кхоьллина халкъо х1етал-металш а. Уьш а, туьйранаш санна, цхьаммо вукхуьнга барта дийцарца таханлерчу дийне схьадеъна.Х1етал-металшк1орггерчу ойланца, х1илланца жоп гойтуш х1иттийна.

**Хьалхара тоба.**

 **-**Х1етал-метал хаийла шуна: хина т1ай, некъана накъост. **(Говр)**

**-**Х1етал-метал хаийла шуна: ког - ц1а чохь, корта - арахь.**(Хьостам)**

**-** Х1етал-метал хаийла шуна: гуттар а лесташ доьду и, амма цкъа а д1а ца кхочу и. **(Ага)**

**Шолг1а тоба.**

 **-**Х1етал-метал хаийла шуна: даима стигал хьалахьоьжург. **(Туьнталг)**

**-**Х1етал-метал хаийла шуна: некъал дехьа- сехьа веха ши ваша.**(Бlаьргаш) -**Х1етал-метал хаийла шуна: сих-сиха т1етт1а боьду ши берд.**(Балдаш)**

Х1етал-метал хаийлахьуна:говраллекха,ж1аьлел лоха. **(Нуьйр.)**

**6. Рог1ера го. Дешнаш гочдар**

**Хьалхара тоба.**

**Борг1ал-петух, г1улч-шаг, лайса-подснежник, кхимар-пеликан, алц1анзам-тюльпан, з1оьма-гриф, човка-грач, селасат-иволга, лекъ-перепелка,**

**Зевзалг-королек**

**Шолг1а тоба.**

**Ч1ег1ардиган к1а-ландыш, тобалк-фиалка, хенак1ур-дятел, дарта-дрофа, зарзар-соловей, г1ург1аз-лебедь, чаг1алкх-шакал, баппа-одуванчик, тарсал-белка, хьех-пещера.**

**7. Рог1ера го. Ненан матахь шира илли алар.**

**Д1ахьушверг:**

- Оццул ч1ог1а хесточу вайн меттан хазалла йовза а, цуьнан сий – ларам бан а вай 1амош, дахаран чолхечу новкъахь дайн оьздачу г1иллакхех ца духуш, нийса некъ д1абахьар хьоьхуш болх бечу массо а хьехархошна а, яздархошна а даггара баркалла ала лаьа тхуна. Хьоме хьехархой, ладог1архой шайн хан–зама а йойуш тхоьца яьккхиначу ханна Дела реза хуьлда шуна! Ненан меттан сий-лерам беш, Даймохк безар сийлахь лоруш ирсе дахар лойла массарна а.

**Говзанчийн-класс: «Лэпбук «Сан Даймохк – Нохчийчоь!»**

Автор: кхетош-кхиорхо Баймурадова Х.М.

 - Де дика хуьлда шун массеран а, лераме белха накъостий! Тахана гулдалар бахьана ду шуна айса вовшахтоьхна йолу «Сан Даймохк –Нохчийчоь!» ц1е йолу пособи д1агайтар.

**Коьрта 1алашо:** кхетош-кхиоршна юккъехь нохчийн меттан хазалла гайтар, карладаккхар; адаман дахарехь меттан сийлалла гайтар; шен матте а, махке а, шен халкъе а болу безам к1аргбар.

Кхетош-кхиорхошна берашца синмехаллех долу хаарш ч1аг1деш беш болу болх т1ехь пайда эца таро хилийта тойина йолу б1оьвни кепехь йина йолу пособи - лэпбук «Сан Даймохк – Нохчийчоь!»

**Маъ1на.**

Адаман синмехалла кхиорехь коьртаниг культура ю. Уггаре хьалха культурийн бух а – ненан мотт бу. Тахана вайн г1иллакхаш, 1адаташ ца хууш дуккха а кегирхой бу. Цундела мелла алсам тидам т1е бахийта беза аьлла хета суна берашна вайн культура йовзуьйтуш бечу балхана. Жимачохь дуьйна йовзийта езаш ю шен къоман культура – нохчийн мотт а, г1иллакхаш а, 1адаташ а, ламасташ а. Лакхарчу тобанера берийн синмехаллаш ч1аг1деш цера хенаш лоруш беш болу балхехь ас вовшах тоьхна лепбук олу пособи. Цунна «Сан Даймохк – Нохчийчоь!» аьлла ц1е тиллира аса. Оцу пособин юкъа дог1у берийн довзар кхиор, къамел кхиор, социальни-коммуникативни кхиор, кху заманан йолу дешаран хьехархойн технологеш а.

**Лэпбукан чулацам.**

Б1оьвни кепехь йина йолу лепбук юкъахь 12 киса ду. Х1ора кисанна чохь ю нохчийн къоман г1иллакхаш а, 1адаташ а доьвзийтуш, берийн синмехаллех долу хаарш къардеш болу г1ирс.

Лэпбукан киснашийн чулацам: нохчийн къоман символика а, нохчийн историйн сийлаллаш а, дидактически ловзарш а; «Нохчийн духарш» а, ораматаш а, дийнаташ а, раскраскаш а, нохчийн туьйранаш а, нохчийн даарш а, кицанаш а, х1етал-металш а, чехкааларш а, дидактически ловзарш «Стоьмаш», «Хасстоьмаш а.

- Х1инца х1ара пособи лэпбукан чулацам д1агайта цхьа шиъ кхетош-кхиорхо кхоьйкур яра (говзанчийн-класс д1агойтуш т1е кхайкхина болу кхетош-кхиорхошка д1агойту лэпбукан чулацам, масалш далош).

**Рефлексин мур:**

- Лераме белха накъостий, шуна х1у1 аьлла хета, пайда ийци аша тахана кху д1агайтан йолу говзанчийн-классех?

- Шуна хазахийтин?

- Уггаре билгалдаккха х1ун гира шуна кху белхан т1ехь?

**Дай-наношна лерийна йолу хаттарийн анкета:** **«Берийн бешахь синмехалла кхиор»**

1. Бер кхетош- кхиорехь туьйранаш дешар, чехкааларш 1амор цхьа маь1на долуш ду аьлла хетий шуна?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Берашна дийцарш доьшуш терго йой аш жимачу фольклоран жанрашна?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Бераца къамел деш аш пайда оьций фольклоран кепашех?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Шуна х1ун аьлла хета, берийн бешахь оьший техьа берашна халкьан барта кхолларалла йовзийта? Фольклоран муьлха жанраш евза шуна?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Мульхачарех пайда оьцу аш? Х1ун 1алашонца?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Берашка х1етал-металш хоьттий аш? Сих-сиха хоьттий?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Муьха забаре дийцарш хаьа шуна?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8.Шай берашна аганан илли оли аш? Муьлхарш?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. Х1ун маь1на долуш ю аьлла хета шуна берийн дахарехь фольклор?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Дай-наношца йолу консультаци: «Берийн ц1ахь синмехалла кхиор»**

Кечйинарг: кхетош-кхиорхо Баймурадова Х.М.

*Нанас берахь дуьйна*

*Суна хьо марздина,*

*Хьоьга дагардуьйцуш, хийла ойла йина.*

*Сан дай баьхна Латта,*

*Сан ирс долу Даймохк,*

*Ахь кхиийна,*

*Ахь стаг вина*

*Со новкъавелира*

*(Сан Даймохк. М. Дикаев)*

Даймохк, дай баьхна латта. Х1ун хир ду хьол хьоме а, деза а? Дуьххьара цхьана б1аьстенан малх кхеттачу дийнахь девза и. Девза ненан хьастарца, ден хьехамца. Шераш мел д1аэхарх, даим къона а, хаза а хета и х1оранна а. «Со жима бер долуш аса ма-биттара карий хьо, аса дагахь латтийнчу суьртахь» - боху Айдамиров Абузарс.

Стаг дуьнен т1е ваьллачу махке болчу безамах лаьцна дукха мог1анаш яздина вайн поэташа. Дай-наноша шайн берашна жимачохь дуьйна ойла т1е ерзо еза шайн ненан мотт безийта, г1иллакхаш а, 1адаташ а девзиташ, Даймохк безийта. Цу хьесапехь кегирхошна д1аеша дуккха а берийн литература а ю, фольклор а ю: нохчийн туьйранаш а, байташ а, кицанаш а, х1етал-металш а, чехкааларш а. Уьш довзуьйтуш дай-наноша шайн берашна син хьашташ кхиадо. Жимачохь дуьйна д1ахьехнарг, дуьсу адамийн дахарехь.

Даймохк – иза уггар хьалха адамийн вовшашца йолу оьзда юкъаметтигаш, г1иллакхаш, баккхийчеран хьекъал, 1еламнехан беркате серло, кегийрхойн доьналла, мехкарийн оьздангалла ю. Вайх х1оранна а т1ехь ду вайн Даймохк безар, берийн цунга безам кхоллар, мостаг1ех и ларбар, хазбеш, тобеш и схьабалор.